彭城三詠 戲馬臺歌
作者：賀鑄
朝代：宋

paragraphs: 秦蛇已中斷，劉項方龍戰。
叱咤沮風雲，睢盱走霆電。
鴻溝一畫天地開，楚王洗劍東歸來。
新都形勝控淮泗，籠山絡谷營高臺。
重瞳登覽何爲者，不知招賢知戲馬。
上如激矢下投丸，蘭筋霜腕便回盤。
半夜悲歌騅不逝，明日陰陵行路難。
騋牝三千歸漢閑，粟豆尤聞蠹縣官。
君不見華山之陽古坰牧，春風吹草年年綠。